कोयला खदानों को लेकर सरकार इतनी बदनाम हो गई कि बेचारे प्रधानमंत्री को टीवी और रेडियो चैनलों पर आकर सफाई देनी पड़ी। संसद में जबर्दस्त हंगामा हुआ और सांसदों ने शिष्टता की मर्यादा भी नहीं रखी। उन्होंने ‘प्रधानमंत्री चोर हैं’ जैसे उत्तेजक नारे भी लगाए। अभी जैसे ही आदित्य बिड़ला ग्रुप के कुमारमंगलम बिड़ला का नाम उछला, सारे उद्योग-जगत में बेचैनी फैल गई। अनेक उद्योगपतियों का कहना है कि बिड़ला-परिवार को बदनाम करने का यह सीबीआई का पैंतरा आत्मघाती सिद्ध होगा। इससे अनेक उद्योगपति हतोत्साहित होंगे।